XORIJIY SARMOYaLAR BO‘YIChA AGENTLIKNI AKSIYADORLIK JAMIYATIGA AYLANTIRISh TO‘G‘RISIDA

Istiqbolli investitsiya loyihalarni ishlab chiqish mexanizmini takomillashtirish va xorijiy sarmoyalar bo‘yicha Agentlik faoliyatini faollashtirish maqsadida Vazirlar Mahkamasi qaror qiladi:
 1. Xorijiy sarmoyalar bo‘yicha agentlik faoliyatini O‘zbekiston Respublikasi Vazirlar Mahkamasining “Xorijiy sarmoyalar bo‘yicha Agentlik faoliyatini tashkil etish to‘g‘risida” 1995-yil 24-avgustdagi 340-son qarori bilan belgilangan shartlarda mablag‘ bilan ta’minlashning uch yillik davri tugaganligi ma’lumot uchun qabul qilinsin.
 2. O‘zbekiston Respublikasi Tashqi iqtisodiy aloqalar vazirligi, Tashqi iqtisodiy faoliyat milliy banki, “Asaka” banki va “O‘zbekinvest” milliy sug‘urta kompaniyasining ular tomonidan 1-ilovaga muvofiq ustav jamg‘armasiga ega bo‘lgan va ulushlari taqsimlanadigan “Xorijiy sarmoyalar bo‘yicha agentlik” aksiyadorlik jamiyatini ta’sis etish haqidagi takliflari qabul qilinsin.
 3. Belgilab qo‘yilsinki, “Xorijiy sarmoyalar bo‘yicha agentlik” aksiyadorlik jamiyati Xorijiy sarmoyalar bo‘yicha Agentlik negizida tashkil etiladi va barcha mulkiy va nomulkiy huquqlar va majburiyatlar bo‘yicha uning huquqiy vorisi hisoblanadi.
 4. Belgilab qo‘yilsinki:
 loyihalash davri amal qilishining barcha bosqichlarida xorijiy sarmoya ishtirokidagi investitsiya loyihalarining istiqbolli dasturlarni identifikatsiyalash va ishlab chiqish, investitsiya loyihalarini tayyorlash, puxtalash, ularning loyiha-smeta hujjatlarini, texnik-iqtisodiy asoslarini va biznes-rejalarini vakolatli organlarda kelishib olish yo‘li bilan kompleks kuzatib borilishini ta’minlash;
 respublikada mavjud bo‘lgan investitsiya imkoniyatlari marketingini olib borish, xorijiy investorlarni O‘zbekiston Respublikasining investitsiya muhiti bo‘yicha ma’lumot-axborot va tahlil materiallari bilan ta’minlash;
 investitsiya loyihalarini mablag‘ bilan ta’minlashni tashkil etish masalalari bo‘yicha xorijiy investorlar va xalqaro moliya tashkilotlari bilan hamkorlik qilish;
 xorijiy sarmoyalar ishtirokida ishlab chiqilayotgan va amalga oshirilayotgan loyihalarni yuridik va maslahat berish jihatidan qo‘llab-quvvatlash Agentlikning asosiy vazifalari hisoblanadi.
 5. “Xorijiy sarmoyalar bo‘yicha agentlik” aksiyadorlik jamiyati markaziy apparatining tashkiliy tuzilmasiga 2-ilovaga muvofiq rozilik berilsin.
 6. Belgilab qo‘yilsinki, Agentlik bosh direktori Vazirlar Mahkamasi bilan kelishgan holda muassislarning umumiy yig‘ilishi tomonidan tayinlanadi.
 7. Ma’lumot uchun qabul qilinsinki, Agentlik o‘z faoliyatini o‘z faoliyatidan tushgan daromadlar hisobiga tijorat asosida amalga oshiradi.
 8. O‘zbekiston Respublikasi Vazirlar Mahkamasining Investitsiya dasturlari departamenti:
 O‘zbekiston Respublikasi Davlat mulki qo‘mitasi, Tashqi iqtisodiy aloqalar vazirligi, Tashqi iqtisodiy faoliyat milliy banki, “Asaka” banki va “O‘zbekinvest” milliy sug‘urta kompaniyasi bilan birgalikda bir oy muddatda “Xorijiy sarmoyalar bo‘yicha agentlik” aksiyadorlik jamiyatini tashkil etish bo‘yicha tashkiliy chora-tadbirlarni amalga oshirsin;
 BMT va TASISning O‘zbekistondagi vakolatxonalari bilan respublikaga xorijiy sarmoyalar oqimining ko‘payishiga yordam beradigan Agentlik ishtirokida amalga oshirilayotgan qo‘shma dasturlarni mablag‘ bilan ta’minlashni davom ettirish masalasini ishlab chiqsin.
 9. Vazirlar Mahkamasining “Xorijiy sarmoyalar bo‘yicha Agentlik faoliyatini tashkil etish to‘g‘risida” 1995-yil 24-avgustdagi 340-son qarori o‘z kuchini yo‘qotgan deb hisoblansin. 
 10. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.